過劉貢甫
作者：王安石
朝代：宋

paragraphs: 去年約子遊山陂，今者仍爲大梁客。
天旋日月不少留，稱意人閒寧易得。
天明徑欲相就語，雲雪填城萬家白。
冬風吹鬣馬更驕，一出何由問行迹。
能言奇字世已少，終欲追攀豈辭劇。
枕中鴻寶舊所傳，飲我寧辭酒或索。
吾願與子同醉醒，顔狀雖殊心不隔。
故知今有可憐人，回首紛紛斗筲窄。